b"\n_START_ARTICLE_\nLas Provincias\n_START_SECTION_\nFundaci\xc3\xb3\n_START_PARAGRAPH_\nEl peri\xc3\xb2dic Las Provincias nasqu\xc3\xa9 el 31 de gener de 1866, de mans de l'impressor Federico Dom\xc3\xa9nech i del periodista Teodor Llorente, els quals compraren la base del diari La Opini\xc3\xb3n al seu propietari, el financer i pol\xc3\xadtic conservador Jos\xc3\xa9 Campo, Marqu\xc3\xa9s de Campo, qui condicion\xc3\xa0 la venda al canvi de cap\xc3\xa7alera._NEWLINE_Llorente es va basar en premsa independent per\xc3\xb2 influent, com el Diario de Barcelona de Joan Ma\xc3\xb1\xc3\xa9. Una de les l\xc3\xadnies editorials del nou diari, heretades de la seua etapa a La Opini\xc3\xb3n, va ser la defensa de Les Prov\xc3\xadncies, \xc3\xa9s a dir, reclamar una major descentralitzaci\xc3\xb3 social i moral de l'Estat Espanyol. Llorente defenia que el nom de la publicaci\xc3\xb3 es devia al desig de ser, en la premsa espanyola, l'altaveu d'all\xc3\xb2 que ocorria i es pensava fora de Madrid. Esta l\xc3\xadnia editorial li va valdre cr\xc3\xadtiques des de peri\xc3\xb2dics basats en la capital d'Espanya, com La \xc3\x89poca._NEWLINE_La decisi\xc3\xb3 amb qu\xc3\xa8 Las Provincias va enfrontar-se a diferents afers pol\xc3\xadtico socials va donar-li un gran prestigi al seu director, fins al punt que V\xc3\xadctor Balaguer atribu\xc3\xafa la caiguda del govern de C\xc3\xa1novas del Castillo a un article publicat per Llorente el 4 de gener de 1881. D'altra banda, el peri\xc3\xb2dic va donar gran cobertura, tot publicant al diari els cartells anunciadors, a les convocat\xc3\xb2ries dels Jocs Florals de Barcelona i Val\xc3\xa8ncia. El fet que a Las Provincias es donara cobertura a reflexions, no exemptes de pol\xc3\xa8mica, sobre el regionalisme, el valencianisme o la normalitzaci\xc3\xb3 de la llengua valenciana, varen fer que f\xc3\xb3ra el peri\xc3\xb2dic m\xc3\xa9s sensible envers el moviment ling\xc3\xbc\xc3\xadstic i literari de la renaixen\xc3\xa7a._NEWLINE_En morir el seu fundador, els escriptors catalans, a l'Anuari de l'Institut d'Estudis Catalans, declararen que Las Provincias havia suposat una transformaci\xc3\xb3 de la premsa espanyola publicada fora de Madrid, fent-la m\xc3\xa9s aut\xc3\xb2noma, alhora que destacaven la just\xc3\xadcia amb qu\xc3\xa8 Llorente i el seu diari havien tractat a Catalunya, amb vindicacions cap a la Cultura catalana i agradoses cr\xc3\xb2niques dels esdeveniments m\xc3\xa9s importants del moviment catal\xc3\xa0. No debades el peri\xc3\xb2dic feu una gran promoci\xc3\xb3 de l'obra d'autors com Jacint Verdaguer, V\xc3\xadctor Balaguer o Jaume Collell._NEWLINE_El 1872 es fongu\xc3\xa9 amb el Diari Mercantil, i des de 1880 public\xc3\xa0 un anuari amb tota mena de textos literaris o hist\xc3\xb2rics, que no es posava a la venda sin\xc3\xb3 que s'obsequiava als subscriptors. En 1904, per motius econ\xc3\xb2mics i de salut, Llorente va vendre el peri\xc3\xb2dic a l'impressor Frederic Dom\xc3\xa9nech. Teodor Llorente qued\xc3\xa0 com a director honor\xc3\xadfic, mentre que la direcci\xc3\xb3 efetiva va recaure en mans del seu fill, Teodor Llorente i Falc\xc3\xb3._NEWLINE_El 1921 va adquirir una nova m\xc3\xa0quina rotativa que li va permetre treure al carrer di\xc3\xa0riament vuit p\xc3\xa0gines. Cinc anys despr\xc3\xa9s es va convertir en el pioner dels c\xc3\xb2mics valencians en publicar un suplement infantil de t\xc3\xadtol id\xc3\xa8ntic al que llavors editava ABC: Gente Menuda._NEWLINE_El 1931, amb el gravat, les p\xc3\xa0gines es redueixen a la meitat de superf\xc3\xadcie, a\xc3\xa7\xc3\xb2 \xc3\xa9s, s'adapta al format actual. Eixe mateix any esdevingu\xc3\xa9 societat an\xc3\xb2nima._NEWLINE_Durant la Guerra Civil, el diari emmud\xc3\xad, car les impremtes foren confiscades, publicant-s'hi de primer uns fulls de la UGT i la CNT, per a, a partir del 21 d'agost, eixir-ne nom\xc3\xa9s el diari anarquista Forja Social. Aquest silenci imposat dur\xc3\xa0 els tres anys de la guerra (1936-1939)._NEWLINE_El 14 d'octubre de 1957, la Gran Riuada de Val\xc3\xa8ncia malmet seriosament les instal\xc2\xb7lacions del peri\xc3\xb2dic a l'Albereda. S'hi perden milers de documents i fotografies._NEWLINE_En l'actualitat la fam\xc3\xadlia Reyna Domenech-Zarranz Domenech, propiet\xc3\xa0ria hist\xc3\xb2rica de Las Provincias, es mant\xc3\xa9 a la direcci\xc3\xb3, mentre que el Grupo Vocento posseeix m\xc3\xa9s del 50% de l'accionariat.\n_START_SECTION_\nMitjans pertanyents a Las Provincias Grup Multim\xc3\xa8dia\n_START_PARAGRAPH_\nLas Provincias \xc3\xa9s el segon diari de la prov\xc3\xadncia de Val\xc3\xa8ncia per difusi\xc3\xb3 i tiratge, segons dades de OJD i l'Estudi General de Mitjans (EGM). A m\xc3\xa9s de l'edici\xc3\xb3 de Val\xc3\xa8ncia, publica edicions per a Alacant i Castell\xc3\xb3, i a la prov\xc3\xadncia de Val\xc3\xa8ncia, per a les comarques de la Ribera (al costat de la Costera, Canal de Navarr\xc3\xa9s i la Vall d'Albaida) i la Safor, a m\xc3\xa9s d'una edici\xc3\xb3 pr\xc3\xb2pia per a les comarques de la Marina (Alacant). _NEWLINE_El seu director \xc3\xa9s Juli\xc3\xa1n Quir\xc3\xb3s. Els suplements s\xc3\xb3n: Esports (dilluns), Extra Motor (dijous), Zona LP (divendres), Medi Ambient (divendres, quinzenal), Salud LP (divendres, quinzenal), Infoempleo-Euros (diumenges), Golf (tercer dissabte de cada mes, mensual), Guia Immobili\xc3\xa0ria de la Comunitat Valenciana (\xc3\xbaltim dissabte de cada mes, mensual) i Les nostres Festes (dijous, nom\xc3\xa9s durant juliol, agost i setembre), aix\xc3\xad com els suplements de Vocento XL Semanal, Tv Mas, i Mujer Hoy._NEWLINE_El diari compta amb una edici\xc3\xb3 digital que inclou les \xc3\xbaltimes not\xc3\xadcies. En 2006 va incorporar una versi\xc3\xb3 pr\xc3\xb2pia per a Alacant i una altra per a Castell\xc3\xb3.\n_START_SECTION_\nLas Provincias Punto Radio\n_START_PARAGRAPH_\nEmissora de r\xc3\xa0dio generalista i que emet en cadena la programaci\xc3\xb3 nacional de Punto Radio, aix\xc3\xad com programes i informatius de car\xc3\xa0cter local. Entre la seva programaci\xc3\xb3 destaquen espais d'emissi\xc3\xb3 nacional com Protagonistas, El Mirador, amb Agust\xc3\xadn Castellote, De Costa a Costa o Siempre en Domingo, amb Ram\xc3\xb3n Garc\xc3\xada, i d'emissi\xc3\xb3 local com Juego Limpio, amb Kike Mateu, o El Mirador de la Lliga, amb Jos\xc3\xa9 Molins, Juan Carlos Villena i Paco Garc\xc3\xada Polit. El seu director \xc3\xa9s Alfonso L. Qui\xc3\xb1ones.\n_START_SECTION_\nMitjans hist\xc3\xb2rics\n_START_PARAGRAPH_\nMitjans que van pert\xc3\xa0nyer al grup i han deixat de publicar-se:_NEWLINE_El Micalet. Val\xc3\xa8ncia Cap de setmana: Setmanari gratu\xc3\xaft que es distribu\xc3\xafa a Val\xc3\xa8ncia i la seua \xc3\xa0rea metropolitana i que va prendre el seu nom del Micalet, la torre campanar de la catedral de Val\xc3\xa8ncia, un dels s\xc3\xadmbols de la ciutat._NEWLINE_A l'octubre de 2007 va deixar de ser una publicaci\xc3\xb3 di\xc3\xa0ria d'informaci\xc3\xb3 general per passar a ser un setmanari, tamb\xc3\xa9 gratu\xc3\xaft, dedicat a l'oci i la cultura de la ciutat de Val\xc3\xa8ncia. Es distribueix els divendres i, des de maig de 2008, tamb\xc3\xa9 es publicava al costat de Las Provincias els divendres com un suplement, substituint aix\xc3\xad al cuadernillo ZonaLP que es va deixar de publicar. El seu director era des de la seva fundaci\xc3\xb3 el periodista David Burguera. Va ser substitu\xc3\xaft en 2009 pel suplement d'oci GPS, Guia Per Sortir. _NEWLINE_La 10 Comunitat Valenciana, antigament conegut com a Las Provincias Televisi\xc3\xb3n: Canal de televisi\xc3\xb3 que emetia al Pa\xc3\xads Valenci\xc3\xa0. Emetia la programaci\xc3\xb3 en cadena que anteriorment s'agrupava sota la marca Punto TV, a m\xc3\xa9s de programes i informatius. El 17 de maig de 2010, va canviar la seva marca i la seva mosca de Las Provincias TV a La 10 Comunitat Valenciana. Despr\xc3\xa9s del salt de la 10 a nivell nacional, el 20 de setembre de 2010, La 10 Comunitat Valenciana va cessar les seves emissions."